ועדת הפנים ואיכות הסביבה, כנסת 16, פרוטוקול מספר 37, 2003-06-25 09:30

ניסן סלומינסקי: בוקר טוב.

ניסן סלומינסקי: אני פותח את ישיבת ועדת הפנים.

ניסן סלומינסקי: מאחר והיושב-ראש הקבוע לא נמצא, הוא ביקש ממני להחליף אותו בישיבה הזאת.

ניסן סלומינסקי: שתי הערות לצורך המשך הדיון בהצעות החוק האלה שהן חשובות מאוד.

ניסן סלומינסקי: הערה אחת, לבקשתו של היושב-ראש הקבוע, אנחנו נקיים את הדיון בהצעות החוק אבל לא נצביע עליהן.

ניסן סלומינסקי: את ההצבעה נקיים בשבוע הבא כשהיושב-ראש יחזור.

ניסן סלומינסקי: הערה שנייה, מאחר והצעת החוק הזאת עברה בקריאה טרומית בתיאום עם הממשלה והיתה הסכמה בין הממשלה לבין המציעים שבקריאה ראשונה הצעות החוק יבואו במתואם והמציעים לא יגישו את ההצעות שלהן לקריאה ראשונה לפני שתגיע הצעת חוק ממשלתית.

ניסן סלומינסקי: הממשלה התחייבה להגיש את הצעת החוק שלה תוך שישים יום מתאריך הישיבה, 21 במאי.

ניסן סלומינסקי: מאחר והצעת החוק הממשלתית מגיעה ישר לקריאה ראשונה והצעות החוק האלה עברו רק קריאה טרומית, אנחנו ניישר קו.

ניסן סלומינסקי: הכוונה היא שאנחנו נקיים את הדיון, נכין את הצעות החוק לקריאה ראשונה, הן לא תעלינה למליאה גם אחרי ההצבעה ונחכה שתבוא הצעת חוק ממשלתית.

ניסן סלומינסקי: אני מניח שאז יצטרכו לעשות ישיבה נוספת כדי לאחד את הצעות החוק ורק אחרי כן הצעת החוק תבוא למליאה כהצעה משותפת.

משה גפני: יש לי שאלה לסדר.

משה גפני: בהצעות החוק הללו, גם של חבר הכנסת אופיר פינס וגם של חברי הכנסת מיכאל מלכיאור, אריה אלדד ואבשלום וילן, אני נמנעתי.

משה גפני: אמרו לי שכשהצעות החוק יגיעו לוועדה, אנחנו נקבל תשובה מוסמכת.

משה גפני: לכן, ביקשתי לדעת האם החוק הזה יחול רטרואקטיבית או שהוא יחול לעתיד.

משה גפני: מה הכוונה?

משה גפני: לפני שנבחרו הרבנים הראשיים אני ביקשתי דווקא שתהיה דחייה לשנה כדי לדון בכובד ראש בעניין של בחירת רב ראשי, והרבנים הראשיים המכהנים ימשיכו בכהונתם לפני שייבחרו רבנים ראשיים.

משה גפני: מי שהתנגד לזה היו בעצם סיעת שינוי ואחרים.

משה גפני: הם רצו שייבחרו מייד שני רבנים ראשיים.

משה גפני: אני מאוד מכבד את ההחלטה של סיעת שינוי.

רוני בריזון: זה רשום בפרוטוקול.

משה גפני: זה רשום בפרוטוקול של הכנסת כבר מזמן, לא צריך לרשום את זה עכשיו.

משה גפני: היה דיון בוועדת הכנסת.

ניסן סלומינסקי: מה שחברנו ביקש לרשום זה שאתה משבח את סיעת שינוי.

משה גפני: כן, כן.

משה גפני: שיהיה רשום בפרוטוקול, אני משבח את סיעת שינוי על כך שתמכה בבחירת שני רבנים ראשיים לישראל, אחד אשכנזי ואחד ספרדי ושזה ייעשה מהר.

משה גפני: דרך אגב, יש לי עוד הרבה תשבחות לסיעת שינוי לבחירות הבאות.

רוני בריזון: דישנת בשמן ראשי כוסי רוויה.

משה גפני: אם הדיון יהיה מכאן ולהבא, ואם הדיון הוא רציני, פילוסופי ועקרוני, ההתייחסות שלי תהיה אחת.

משה גפני: אם כתוצאה מהחוק הזה ישנו את הכהונה של הרבנים המכהנים, שבעצם זאת תהיה הדחה, או אחד משני הרבנים יודח, זו ממש תהיה חקיקה רטרואקטיבית, ואז ההתייחסות שלי לחוק תהיה התייחסות שונה לחלוטין.

משה גפני: על זה חשוב מאוד לקבל תשובה.

ניסן סלומינסקי: אני מודה לחבר הכנסת גפני.

ניסן סלומינסקי: אני אתן קודם למציעים לומר את דבריהם.

ניסן סלומינסקי: אני רק אומר לך בדרך הסברה.

ניסן סלומינסקי: אני לא מעלה על דעתי שיתקבל חוק רטרואקטיבי, בפרט בנושאים כאלה.

ניסן סלומינסקי: יכול להיות שבחוק הזה יקציבו שתוך שנה, תוך שנתיים, תוך חמש שנים תסתיים הקדנציה.

ניסן סלומינסקי: זה לא חוק רטרואקטיבי.

משה גפני: זה רטרואקטיבי.

ניסן סלומינסקי: אם תקרא לזה חוק רטרואקטיבי, זה יפול.

ניסן סלומינסקי: למה אתה צריך לקרוא לזה שם שכבר מפיל אותו?

משה גפני: אני לא מעוניין בזה.

משה גפני: אני נגד הדחות.

ניסן סלומינסקי: מוזמנים שני מגישי הצעות החוק.

ניסן סלומינסקי: אחד זה חבר הכנסת אופיר פינס, והשני הרב מיכאל מלכיאור.

ניסן סלומינסקי: חבר-הכנסת אופיר פינס, בבקשה.

אופיר פינס-פז: תודה, אדוני היושב-ראש.

אופיר פינס-פז: קודם כל, מקובל בהצעות מהסוג הזה שהן הצעות חוק דומות כי הן באותו נושא, שבוועדה מאחדים אותן להצעה אחת כדי לא לדון בקריאה שלישית בשתי ההצעות.

ניסן סלומינסקי: יש הבדל מהותי בין שתיהן.

ניסן סלומינסקי: אחד מתייחס רק לרבנים ראשיים ואחד מתייחס גם לרבני ערים.

אופיר פינס-פז: אני יודע שיש הבדל ביניהן.

אופיר פינס-פז: אמרתי הצעות חוק דומות.

אופיר פינס-פז: אבל צריך לבדוק עם חבר הכנסת מלכיאור ואתי ועם כל הוועדה אם אפשר לאחד אותן.

אופיר פינס-פז: עוד הערה טכנית.

אופיר פינס-פז: אנחנו התחייבנו לשישים יום ואנחנו נעמוד בהתחייבות הזאת.

אופיר פינס-פז: כמעט עברו שישים יום, ואמרת שלא מצביעים היום אלא רק בשבוע הבא, בסוף זה יהיה שישים יום.

אופיר פינס-פז: אם לא יהיו שישים יום, נחכה עד שיהיו שישים יום, אין שום בעיה.

אופיר פינס-פז: לגבי העניין עצמו, אני חושב שהמציאות לפיה מכהנים שני רבנים ראשיים במדינת ישראל, האחד אשכנזי והאחד ספרדי, היא מציאות אנכרוניסטית, מקוממת, מפלגת, מפצלת, שמרחיקה את הרבנות הראשית בישראל, והייתי אומר אפילו את הדת מכלל הציבור.

אופיר פינס-פז: צריך לזכור, הרבנות הראשית בישראל היא מוסד מובנה של המדינה, היא לא איזשהו גורם ציבורי שעושה כאוות נפשו.

אופיר פינס-פז: היא מייצגת, בסופו של דבר, את המדינה כולה.

אופיר פינס-פז: ברגע שהמדינה מדברת בשני קולות, האחד ספרדי והאחד אשכנזי, מדינת ישראל של 2003, כשאנחנו עושים כל מאמץ כדי לגשר על הפערים העדתיים ועל המחלוקות, שהם בעיניי הדברים הכי מכוערים שאפשר להעלות על הדעת, אני חושב שהנצחת העניין הזה דווקא בנושא שצריך להיות מאחד ומגשר שזו הרבנות הראשית, זה דבר שחייב לחלוף מן העולם.

אופיר פינס-פז: לכן עשינו מאמץ גדול, ערב הבחירה לרבנים הראשיים, שהיתה לא מזמן, לעכב את הבחירה ולקדם את הצעות החוק האלה.

אופיר פינס-פז: באנו לוועדת הכנסת וביקשנו פטור מחובת הנחה כדי שתהיה אפשרות לבחור רק רב אחד אם זה יהיה רצונה של הכנסת.

אופיר פינס-פז: לצערי, בעניין הזה הקואליציה הפעילה את כוחה ואת עוצמתה ומנעה מהדבר הזה להתרחש.

אופיר פינס-פז: אני משוכנע שיש רוב בבית הזה לאיחוד שתי הכהונות לכהונה אחת.

אופיר פינס-פז: אני מרגיש אותו, הוא משודר אלינו ואני חושב שזה מהלך מאוד מאוד חשוב של הכנסת.

אופיר פינס-פז: אולי קצת מאוחר, אבל טוב מאוחר מאשר אף פעם.

אופיר פינס-פז: נכון, נוצרה בעיה, חבר הכנסת גפני.

אופיר פינס-פז: כשאתה מחוקק חוק כזה עכשיו, אחרי שהם רק נבחרו, אתה יכול לבוא ולטעון או הם יכולים לבוא ולטעון לכאורה שזו חקיקה רטרואקטיבית.

אופיר פינס-פז: ראשית, לפי מיטב ידיעתי, היועץ המשפטי לממשלה הודיע מבעוד מועד למועמדים שיכול בהחלט להיווצר תסריט מהסוג הזה שבו הכהונה תיפסק בעודה באיבה, נדמה לי לאחר חמש שנים או מחצית התקופה.

אופיר פינס-פז: אל תשכח, חבר הכנסת גפני, שהכהונה של רב ראשי לישראל היא עשר שנים.

אופיר פינס-פז: זו תקופת כהונה שאני לא מכיר בשום משרה ציבורית אחרת, לא לראש ממשלה, לא בממשלה, לא חברות בכנסת, לא יושב-ראש דירקטוריון, אפילו לא לנשיא.

משה גפני: לנשיא גם שינינו.

אופיר פינס-פז: שינינו מחמש שנים לשבע שנים.

אופיר פינס-פז: אבל פה שינינו מחמש שנים לעשר שנים.

משה גפני: לא, שינינו מכל ימיו לעשר שנים.

אופיר פינס-פז: אגב, אני חושב שהתוספת של הרב מלכיאור היא בהחלט במקומה.

אופיר פינס-פז: אין סיבה שלא יהיה רק רב אחד בכל עיר בישראל, שהוא יהיה הסמכות הרוחנית, הדתית באותו ישוב.

אופיר פינס-פז: העניין הזה של אשכנזים וספרדים, כאמור, צריך לעבור מן העולם.

אופיר פינס-פז: אני מודע לכך שהעובדה שיש רב ספרדי ורב אשכנזי לא נוצרה, חס וחלילה, על רקע אפליה או גזענות וכדומה, אלא באמת יש מורשת שונה ומסורת שונה לקהילות שונות, לקהילת אשכנז, קהילת ספרד, אגב גם קהילת תימן .

אופיר פינס-פז: שהיא מופרדת בגישה שלה ועדיין לא בחרנו רב תימני בכל ישוב ויישוב.

ניסן סלומינסקי: אתה מציע להוסיף רב שלישי?

אופיר פינס-פז: חלילה.

אופיר פינס-פז: אני אומר לכם, אפשר לייחד את הנושא הזה ואפשר לשמר אותו.

אופיר פינס-פז: יש אלף ואחת גישות ביהדות, חצרות ואדמו"רים.

אופיר פינס-פז: אז לכל אחד נעשה רב ראשי ברמה העירונית או ברמה הארצית?

אופיר פינס-פז: זה אבסורד וזה מגוחך.

אופיר פינס-פז: לכן, כמו שאנחנו לא עושים רב ראשי לכל קהילה או לכל מסורת ביהדות אין סיבה לפיצול בין ספרדים לאשכנזים.

אופיר פינס-פז: דבר אחרון, לא פעם גם נתקלנו במחלוקות.

אופיר פינס-פז: אומנם לזכותם של הרבנים הראשיים האחרונים, הרב לאו והרב בקשי-דורון, שאגב זו ההזדמנות להגיד עליהם מילה טובה, אני חושב שהם דווקא הוסיפו כבוד לרבנות הראשית.

יעקב ליצמן: את זה לא אמרת כשהם כיהנו.

אופיר פינס-פז: אמרתי.

אופיר פינס-פז: אני בכלל חושב שהרב בקשי-דורון יכול להיות גם מורה הלכה אצלנו במפלגת העבודה.

ניסן סלומינסקי: עכשיו הרגת אותו לגמרי.

ניסן סלומינסקי: אני מציע שתמחק את זה מהפרוטוקול.

אופיר פינס-פז: אני לא אמחק את זה מהפרוטוקול.

אופיר פינס-פז: אנחנו נהנים מאוד לשמוע את חכמתו של הרב בקשי-דורון, את עצתו, את תבונתו.

משה גפני: מה יש לך נגד הרב לאו?

אופיר פינס-פז: אמרתי שיש לי הערכה גדולה לרב לאו.

אופיר פינס-פז: אבל מה שאני אוהב אצל הרב בקשי-דורון זה התעוזה, החזון, הראייה למרחוק ואומץ הלב הציבורי.

אופיר פינס-פז: אלה דברים שאני, כאדם לא דתי, מאוד מאוד מעריך ומאוד מאוד מוקיר, ואם זה לא מוצא חן בעיני מישהו, יש לו בעיה.

אופיר פינס-פז: לגבי הסוגייה של חבר הכנסת גפני, בהצעת החוק שלי לא כתוב שום דבר לגבי רטרואקטיביות או לא רטרואקטיביות.

אופיר פינס-פז: אני יודע שהממשלה מתכוונת בהצעת החוק שלה לקבוע שהכהונה הנוכחית של הרבנים הראשיים תיגמר לאחר חמש שנים.

יעקב ליצמן: היא רוצה לעשות רוטציה, פעם אחת שינוי, פעם אחת ליכוד.

ניסן סלומינסקי: הרב מלכיאור, בבקשה.

מיכאל מלכיאור: קודם כל התייחסות לדברי הרב גפני.

מיכאל מלכיאור: זו הצעה שלנו.

מיכאל מלכיאור: במימד זה היה במצע כבר חמש-עשרה שנה.

מיכאל מלכיאור: אני רוצה להדגיש, זה לא קשור לבחירות הללו.

מיכאל מלכיאור: העלינו את ההצעה הזאת גם בכנסת הקודמת.

מיכאל מלכיאור: חשוב להדגיש את זה כי העניין הפרסונלי הפך להיות מרכיב פה ואנחנו, לדעתי, מדברים על דבר עקרוני וחשוב ביותר.

מיכאל מלכיאור: ראיתי מפלגות מסוימות שהצביעו נגד בוועדת הכנסת.

מיכאל מלכיאור: לא רק שהצביעו נגד אלא גם הטילו וטו ומשמעת קואליציונית שאפילו שינוי כמפלגה יישרה קו עם המפד"ל בעניין, ויום אחרי הבחירות באו כולם ואמרו: כמה צדקתם וכמה חבל שלא עשיתם את זה לפני כן.

מיכאל מלכיאור: זה דבר ראשון.

משה גפני: זאת אומרת שינוי התנגדה לדחיית הבחירות.

מיכאל מלכיאור: אכן.

מיכאל מלכיאור: בגלל זה נפלה ההצעה.

רוני בריזון: זה לא היה עוזר גם אם היינו מסכימים.

משה גפני: לשינוי יש שני נציגים בוועדת הכנסת.

רוני בריזון: זה נכון, אבל זה היה שלושה שבועות לפני הבחירות.

מיכאל מלכיאור: לגופו של עניין, הנושא של שני רבנים ראשיים עבר מן העולם.

מיכאל מלכיאור: הקיבוע של העדתיות בחברה הישראלית, שלא נמצא בשום מקום אחר, אין לזה שום קשר לא עם תורת ישראל ולא עם הלכה ולא עם עם שום דבר.

מיכאל מלכיאור: הקיבוע הוא עד כדי כך מגוחך שהוא נמצא גם בבחירה לגוף הבוחר, לא רק לרבנים הראשיים.

מיכאל מלכיאור: כתבתי בהצעת החוק שאנחנו נצטרך להחליט פה בכנסת עוד מעט מיהו ספרדי ומיהו אשכנזי.

מיכאל מלכיאור: כיצד נבחר, לפי כמות האשכנזים והספרדים בגוף הבוחר?

מיכאל מלכיאור: הבן שלי התחתן עם בחורה יוצאת מרוקו, באיזה צד יהיו הנכדים שלי.

מיכאל מלכיאור: יצטרכו לפסוק אם הם ספרדים או אשכנזים?

מיכאל מלכיאור: הדבר מגוחך.

מיכאל מלכיאור: לא מתאים לכאן עניין קיבוע העדתיות.

מיכאל מלכיאור: היה לזה אולי צידוק היסטורי בתקופות מסוימות כשהדברים היו אחרת.

מיכאל מלכיאור: לכן זה הדבר המרכזי פה בהצעה.

מיכאל מלכיאור: צריך שיהיה רב ראשי אחד וצריך לבטל את כל העדתיות גם בנושא של הגוף הבוחר.

מיכאל מלכיאור: העירו לי שיש פה איזו טעות בהצעת החוק שלנו בנקודה אחת וברור שניתן לתקן אותה.

מיכאל מלכיאור: אני חושב שחשוב לאחד את הצעות החוק.

מיכאל מלכיאור: אני דיברתי כבר עם חבר הכנסת אופיר פינס.

מיכאל מלכיאור: אני לא חושב שיש בעיה לאחד את שתי ההצעות שלנו ונתקדם קדימה.

ניסן סלומינסקי: אני רוצה להבין, אתה מציע שנשיא בית הדין הרבני הגדול ייבחר בנפרד כפונקציה נפרדת?

מיכאל מלכיאור: כן.

ניסן סלומינסקי: זה מוטט את הטיעון של חבר הכנסת אופיר פינס לגבי חיסכון כי בסוף יהיו שני אנשים.

יצחק הרצוג: לא, אבל יש לך נשיא בית הדין.

יצחק הרצוג: זה כמו כל בית משפט.

ניסן סלומינסקי: היום אין.

ניסן סלומינסקי: היום אחד הרבנים הראשיים מכהן כנשיא בית הדין.

ניסן סלומינסקי: לפי ההצעה שלהם יהיו גם שניים.

מיכאל מלכיאור: לא, אחד הדיינים שממילא נמצא.

מיכאל מלכיאור: אנחנו גם הצענו להוריד את זה מעשרה לתשעה דיינים.

מיכאל מלכיאור: להפך זה יביא רק חיסכון.

מיכאל מלכיאור: אחד הדיינים שנמצא, הגדול שבהם הוא יהיה נשיא בית הדין הרבני הגדול.

ניסן סלומינסקי: גם חבר הכנסת אריה אלדד היה אחד ממגישי הצעת החוק.

ניסן סלומינסקי: בבקשה.

אריה אלדד: אני אומר שלושה משפטים.

אריה אלדד: לכאורה אני בעמדה לא נוחה מכך שאדם שאינו חובש כיפה, פתאום יחליט לציבור דתי מי יעמוד בראשו.

אריה אלדד: אני הצטרפתי להצעת החוק הזאת כמחליפו של הרב בני אלון, שהוא היה מהמציעים.

אריה אלדד: אני הצטרפתי להצעת החוק מכיוון שהסכמתי עם מה שנאמר בהצעת החוק הזאת והמציע המקורי היה הרב בני אלון.

ניסן סלומינסקי: תודה רבה למציעים.

ניסן סלומינסקי: הרב קולין, בבקשה.

הלל קולין: אנחנו מחוייבים להחלטת הממשלה, ואכן הוועדה שהוקמה בהחלטת הממשלה פועלת, כבר ישבה ומתקדמת בהכנת ההצעה.

דוד אזולאי: אפשר לדעת מה תוכנו של המכתב שהופנה לרבנים שנבחרו עכשיו?

הלל קולין: נמצא פה הנציג של היועץ המשפטי לממשלה.

הלל קולין: עדיף שהוא יתייחס לזה.

ניסן סלומינסקי: האם אתה יכול לומר לנו אם הכיוון של הצעת הממשלה דומה פחות או יותר להצעות החוק או שאנחנו צפויים לניגוד גדול בהצעות?

הלל קולין: ההחלטה היא חד-משמעית בכיוון הזה.

הלל קולין: זה לא נתון לוויכוח, ודאי לא לי כעובד ציבור.

הלל קולין: ההצעה שעובדים עליה היא הצעה שבאמת תבטל את הכפילות.

הלל קולין: הצעת הממשלה מתייחסת גם לרבני עיר, לא רק לרב ראשי.

ניסן סלומינסקי: היא גם מתייחסת לנושא של נשיא בית הדין הרבני הגדול?

הלל קולין: אני לא זוכר שהיא מתייחסת לזה במפורש.

הלל קולין: ברגע שיהיה רב אחד הרי יצטרכו לקבוע גם את התפקידים.

הלל קולין: ממילא בכל מקרה יהיו חייבים להתייחס גם לנקודה הזאת.

הלל קולין: היום כהונת הנשיא של אחד מהרבנים הראשיים נובעת מפיצול התפקידים, בייחוד התפקיד של כל אחד מהם באחד הנושאים, אם זה מועצת הרבנות הראשית ואם זה הנשיאות.

הלל קולין: כפי שהעיר הרב מלכיאור, באיזשהו סעיף השאירו את הנשיאות לרב הראשי.

ניסן סלומינסקי: כשהיועצת המשפטית תכין את ההצעה, נתקן את הדברים האלה.

דוד אזולאי: אדוני היושב-ראש, אני חוזר על בקשתי.

דוד אזולאי: אני מבקש לקבל את תוכנו של המכתב של היועץ המשפטי לממשלה לרבנים הנוכחיים.

משה גפני: לפני זה, לא הבנתי מה העמדה של משרד הדתות?

הלל קולין: אני ייצגתי את שר הדתות.

משה גפני: מה עמדתו של סגן השר?

ניסן סלומינסקי: הרב קולין יענה רק לשאלות של היושב-ראש.

משה גפני: אדוני היושב-ראש, אני מבקש לדעת מה עמדתו של סגן שר במשרד ראש הממשלה ?

ניסן סלומינסקי: רשמנו את השאלה הזאת.

ניסן סלומינסקי: הרב קולין ירכז את כל השאלות ויתן תשובות.

עודד וינר: מוריי ורבותיי, אני מודע להצעת החוק ולעמדת הממשלה, אבל ברשותכם אני אביא פה את עמדת הרבנות הראשית בעניין הזה.

יעקב ליצמן: הרבנות הראשית או הרבנים הראשיים?

עודד וינר: גם וגם.

עודד וינר: למה אני אומר את הדברים האלה?

עודד וינר: רבנים ראשיים לישראל זו מסורת של שנים רבות וארוכות בעם ישראל.

עודד וינר: יושב לידי נכדו של רב ראשי לישראל שכיהן כהונה יוצאת מן הכלל ועם יחסים מצוינים עם הרב עוזיאל וככה גם היה בקדנציות האחרות.

עודד וינר: אני לא רואה שהם הרבו במחלוקת בעם אלא להפך, הביא הרבה יותר לקירוב הלבבות.

עודד וינר: ומי שרק יודע כמה פניות יש לרבנים ראשיים גם אלו וגם אלו, וגם לרבני ערים, כך שמתגנב חשד ללבנו שאין פה מגמת חיסכון כי אף אחד לא תוהה מדוע יש שמונה סגנים בעיריית ירושלים או כך וכך סגנים במקומות אחרים אלא יש פה איזושהי מגמה לצמצם את כוחה של הרבנות.

משה גפני: כמה עוזרים יש לרב ראשי?

משה גפני: כמה עוזרים יש לסגן שר במשרד ראש הממשלה?

עודד וינר: הרב גפני, אני מודה לך על עזרתך.

עודד וינר: משום כבודו של הרב גפני, אני אענה לו מייד על שאלתו.

עודד וינר: לרב ראשי לישראל יש עוזר אחד בלבד מתוקנן, בו בזמן שלסגן שר יש שמונה תקנים.

עודד וינר: לנשיא בית הדין הרבני אין אף עוזר מתוקנן.

עודד וינר: לנשיא בית המשפט העליון יש 18- - -

יצחק הרצוג: זה לא רלוונטי.

יצחק הרצוג: אני בעד להוסיף תקנים.

משה גפני: אתה יכול לחזור, בבקשה, על התקנים?

עודד וינר: אמרתי, תקן אחד בלבד מתוקנן לרב ראשי הן בתפקידו כנשיא בית הדין הרבני הגדול והן בתפקידו כרב ראשי.

עודד וינר: בו בזמן שלשופט עליון יש שמונה אסיסטנטים, לשר בישראל יש שמונה עוזרים בתקנים מלאים.

עודד וינר: כך שאין מה לדבר על חיסכון.

מיכאל מלכיאור: לרב ראשי אין מזכירה?

מיכאל מלכיאור: זה לא נכון.

עודד וינר: דיברנו על עוזרים, לא על מזכירות.

עודד וינר: יש לו גם פחות מזכירות.

עודד וינר: לגבי התערבותם של הרבנים זה בעבודתו של זה - החוק אומר במפורש שהרב הראשי לישראל המשמש בתפקיד נשיא בית הדין הרבני הגדול, לא יפעל בתפקידים ולא ישתמש בסמכויות המוקנים על פי החוק או על פי הדין המקובל לנשיא במועצה.

עודד וינר: זאת אומרת, כל אחד משמש לתקופת כהונתו בחמש השנים האלה בתחום ממלכתו וכהונתו והן מלכות נוגעת בחברתה.

עודד וינר: לגבי השאלה שנשאלה פה – לא החתימו את הרבנים הראשיים על שום טופס.

עודד וינר: נאמר משהו אמורפי וערטילאי.

רוני בריזון: נשלח להם מכתב או נאמר להם בעל-פה?

משה גפני: נשלח מכתב על ידי היועץ המשפטי לממשלה לוועדת הבחירות שידונו על התלונות שהיו לרבנים הראשיים.

עודד וינר: אני שאלתי את הרבנים הראשיים והם אמרו לי שהם לא חתמו על שום מכתב, על שום פנייה ולא נשלחה אליהם פנייה בכתב בעניין הזה.

עודד וינר: "מועצת הרבנות הראשית לישראל מביעה את דעתה הנחרצת כי יש צורך בשני רבנים ראשיים לישראל וכך גם בערים.

עודד וינר: כמו כן החליטה מועצת הרבנות לישראל פה אחד כי אין מקום להפרדה בין מוסד הרבנות והדיינות.

עודד וינר: מועצת הרבנות הראשית רואה במהלך האמור פגיעה מהותית בסמכותה ובעצמאותה של הרבנות הראשית לישראל, דבר המסכן את מעמדה ופותח פתח להשתלטות גורמים זרים על חיי הדת במדינה.

ניסן סלומינסקי: תודה רבה.

אמנון דה-הרטוך: ראשית, יש לנו כמה הערות לגבי נוסח הצעות החוק.

ניסן סלומינסקי: זה אחר-כך, לא עכשיו, אלא אם כן זה מהותי לעצם העניין.

אמנון דה-הרטוך: עוד הערת תיקון אחת לדבריו של חבר הכנסת אופיר פינס שציין שהמשרה של רב ראשי לישראל היא המשרה בעלת התקופה הארוכה ביותר.

אמנון דה-הרטוך: בנושא הזה אני רוצה לתקן אותו תיקון טכני.

אמנון דה-הרטוך: המשרה הארוכה ביותר היא משרתו של רב עיר.

אופיר פינס-פז: לא זה מה שאמרתי.

אופיר פינס-פז: אמרתי כהונה שנבחרת.

אמנון דה-הרטוך: גם רב עיר נבחר.

אמנון דה-הרטוך: לכן אני מתקן אותך, אם יורשה לי.

יעקב ליצמן: רב ראשי מכהן עשר שנים.

יעקב ליצמן: שופט בית משפט עליון יכול להתמנות בגיל 50 עד גיל 70.

משה גפני: שופט בית משפט עליון יכול להתמנות בגיל 45 ואז הוא יכול לכהן עשרים וחמש שנה.

משה גפני: כך שכהונתו יותר ארוכה מכהונת רב ראשי.

אמנון דה-הרטוך: חוסר המתאם הזה הוא בלתי הגיוני.

אמנון דה-הרטוך: בעוד שרב עיר, כהונתו אינה מוגבלת למעשה או עד גילח 70, כהונת רב ראשי בישראל מוגבלת לעשר שנים.

אמנון דה-הרטוך: מבחינה זו, אני חושב שהצעות החוק יכולות לנסות ליישר איזשהו קו.

אמנון דה-הרטוך: אני חושב שיש בזה כמובן היגיון.

אמנון דה-הרטוך: הצעות החוק מתייחסות בעיקר לנושא של רב ספרדי, אשכנזי וכו'.

דוד אזולאי: מה שאמר שר המשפטים כאן אני יודע.

דוד אזולאי: שמעתי אותו.

דוד אזולאי: אני רוצה לדעת מה היועץ המשפטי כתב, זה הכל.

יעקב ליצמן: שר המשפטים אמר שהוא שלח מכתב, והוא לא שלח מכתב.

אמנון דה-הרטוך: אני מבקש לצטט את מה שאמר שר המשפטים בדיון שהתקיים ביום 21 במאי.

דוד אזולאי: זה לא לעניין.

יצחק הרצוג: כדאי שנדע את האמת.

יצחק הרצוג: האם אמרו להם או לא אמרו להם?

אמנון דה-הרטוך: שר המשפטים אמר כך: "אני רוצה להזכיר שלא מזמן היו בחירות לרבנות הראשית וכל המועמדים קיבלו מכתב שהזהיר שאומנם החוק הוא בחירה לעשר שנים, אבל יש בכוונת הממשלה לבוא בהצעת חוק שבגינה תקופה זו תקוצר.

אמנון דה-הרטוך: כך שמי שרץ לרבנות הראשית לא יוכל לטעון שהוא לא ידע שהכהונה שלו לא תארך עשר שנים.

אמנון דה-הרטוך: "

דוד אזולאי: אני לא מאמין לו.

דוד אזולאי: אני רוצה לראות את המכתב של היועץ המשפטי.

ניסן סלומינסקי: בסדר.

ניסן סלומינסקי: אנחנו נבקש משר המשפטים את המכתב.

משה גפני: רק שלא יפברקו מכתב מכיוון ששר בשינוי הצביע פעמיים.

אמנון דה-הרטוך: אני רוצה להעיר, שככל שלחברי הוועדה יש עניין לראות באופן קונקרטי את המכתב, אני אפנה ליועץ המשפטי לממשלה ואבקש להמציא את המכתב ואני אביא אותו.

ניסן סלומינסקי: לשאר המוזמנים ניתן לדבר אחר-כך.

ניסן סלומינסקי: חברי הכנסת יעירו את הערותיהם.

ניסן סלומינסקי: ראשון המבקשים חבר הכנסת יצחק הרצוג.

יצחק הרצוג: אני פה בריבוי כובעים.

יצחק הרצוג: גם כנכדו של רב ראשי, גם כחבר ועדת צדוק שהמליצה לפני עשר שנים פה אחד לממשלה לבטל כהונתם של שני רבנים בערים ולאחר מכן לצמצם לרב ראשי אחד במדינה.

יצחק הרצוג: עברו מאז עשר שנים.

יצחק הרצוג: אני חושב שהחוק הגיע לפרקו וזה הזמן הנכון והראוי לחוקק את החוק הזה.

יצחק הרצוג: לכן הגיעה העת שהכנסת תחוקק חוק אחד תקין, נכון ותגהץ את כל הנושא.

יצחק הרצוג: אין לי בעיה שהכהונה תהיה ארוכה, כי בעולם הרבנות זה מקובל.

יצחק הרצוג: צריך להיות רב ראשי אחד, שיהיו תנאי סף סבירים לרב ראשי בדיוק כמו שיש תנאי סף לשופט או ליועץ המשפטי לממשלה, וכל הנושא הזה ינותק במעט מההוויה הפוליטית הסובבת אותנו.

יצחק הרצוג: תודה.

ניסן סלומינסקי: תודה.

ניסן סלומינסקי: חבר הכנסת ליצמן, בבקשה.

יעקב ליצמן: קודם כל, אני מוחה נגד חבריי הרב גפני והרב אזולאי.

יעקב ליצמן: הם רוצים להוכיח ששר המשפטים משקר.

יעקב ליצמן: הוא אמר שהוא שלח מכתב, והוא לא שלח מכתב.

יעקב ליצמן: למה צריך להוכיח את זה?

יעקב ליצמן: אנחנו יודעים שבאותה מפלגה מישהו הצביע פעמיים.

יעקב ליצמן: אז מה אתם רוצים?

יעקב ליצמן: ככה מנוהלת המפלגה.

יעקב ליצמן: הונהג במדינה שני רבנים ראשיים.

יעקב ליצמן: עם כל הבעיות זה לא הביא נזק, להיפך.

יעקב ליצמן: זה הביא ברכה.

יעקב ליצמן: כשלא היה נעים לפנות לרב זה פנו לרב אחר.

יעקב ליצמן: ההצעה ששמענו כאן היא לא הצעה מי יודע מה טובה.

יעקב ליצמן: אם בודקים משנות קום המדינה איך הרבנים הראשיים ורבני העיר התנהגו ואיך היתה ההרמוניה ביניהם, אני חושב שזה היה רק לתועלת.

ניסן סלומינסקי: תודה רבה.

ניסן סלומינסקי: חבר הכנסת דוד אזולאי, בבקשה.

דוד אזולאי: אדוני היושב-ראש, דבר ראשון, מי שמנסה לטעון כאן לחיסכון, אני מציע שיעשו בדיקה.

דוד אזולאי: נדמה לי ששר אחד עם כל המנגנון שלו זה יותר מאשר משרתו של רב ראשי לישראל.

דוד אזולאי: לכן אני חושב שאין כאן שום חיסכון, אין שום התייעלות והצעתי היא לא לדבר יותר על נושא החיסכון, כי מי שרוצה חיסכון, שיבדוק קודם בבית שלו איפה לחסוך.

דוד אזולאי: ממשלה שהתחייבה על שמונה-עשר שרים ושלושה סגנים, קודם קשוט את עצמך ואחר-כך קשוט את האחרים.

משה גפני: גם בכנסת אפשר לחסוך.

משה גפני: גם פה יש כמה משרות מיותרות.

דוד אזולאי: אדוני היושב-ראש, אני חושב שיש כאן בלבול מושגים כשמדברים על רב ראשי ספרדי ורב ראשי אשכנזי.

דוד אזולאי: המושג הראשון לציון היה קיים מאות בשנים ולא היה מושג של רב ספרדי.

דוד אזולאי: רק לאחרונה הכניסו את המושג של רב ספרדי.

דוד אזולאי: במשך כל השנים היתה משרת הראשון לציון במדינת ישראל והיה הרב הראשי לישראל.

דוד אזולאי: לגבי שתי הצעות החוק, גם של חבר הכנסת אופיר פינס וגם של הרב מלכיאור – יש הבדל ביניהן.

דוד אזולאי: הרב מלכיאור מדבר בעצם, בנוסף לרבנים הראשיים גם לרבני ערים, ופה יש לי הצעה.

דוד אזולאי: בואו נאפשר לרבנים הראשיים להגיד את דברם בעניין הזה.

דוד אזולאי: יכול להיות שהם יגבשו איזושהי הצעה שתהיה מקובלת גם עלינו ונחסוך מעצמנו את החקיקה.

דוד אזולאי: אני מאמין שלרבנים הראשיים יש מה להגיד בנושא הזה.

אופיר פינס-פז: אם כבר כולם יתמכו אז בטח אפשר לחוקק חוק.

דוד אזולאי: יכול להיות.

דוד אזולאי: לגבי רבנים מקומיים אני מציע שנשאיר את זה כרגע לרבנים הראשיים שהם יביעו את עמדתם קודם כל.

דוד אזולאי: לא ראוי ולא נאה דווקא לך, הרב מלכיאור, להביא הצעת חוק מבלי לשמוע את דעתם של הרבנים הראשיים בעניין הזה.

דוד אזולאי: מילא כשחבר הכנסת אופיר פינס מביא את ההצעה שלו לגבי רב ראשי אחד, אני מבין אותו.

דוד אזולאי: אבל שאתה דווקא תעקוף את הרבנים הראשיים, פה אני חושב שיש טעם לפגם.

מיכאל מלכיאור: אתה תתפלא כמה זמן דיברתי עם הרב הראשי על הנושא הזה.

דוד אזולאי: אדרבה, תכין ביחד איתם איזושהי עמדה ותביא אותה לפה.

משה גפני: אדוני היושב-ראש, קודם כל, למען הגילוי הנאות אני רוצה לומר שהנחתי בכנסות הקודמות הצעות חוק, אגב גם בכנסת הנוכחית.

משה גפני: הצעת חוק אחת שהנחתי באמת מפרידה בין כהונת נשיא בית הדין הרבני הגדול לבין כהונת הרב הראשי לישראל.

משה גפני: אני חושב שזה גוף שיפוטי והרבנות היא גוף הלכתי, ייצוגי.

משה גפני: הרב מלכיאור, הצגת את זה נכון, אני חושב שגם חבר הכנסת אופיר פינס, אני לא מתווכח על העניין.

משה גפני: אדוני חבר הכנסת אופיר פינס, כאשר אתה היית יושב-ראש הקואליציה התנגדת לחוקים שלי, אני לא יודע למה, אבל היתה לי גם הצעת חוק של בחירת רב עיר אחד.

אופיר פינס-פז: היתה לך הצעה מתחכמת.

משה גפני: היא לא היתה מתחכמת.

משה גפני: המועצות הדתיות זה משהו אחר.

משה גפני: היתה לי הצעת חוק לבחירת רב עיר אחד.

אופיר פינס-פז: תגיד את זה עוד פעם.

משה גפני: אני מתגעגע לזה שאתה תהיה יושב-ראש הקואליציה, ויושב-ראש הקואליציה הנוכחית יהיה באופוזיציה.

ניסן סלומינסקי: אתה חושב שאם הוא יהיה יושב-ראש הקואליציה, אתה תהיה בקואליציה?

ניסן סלומינסקי: אל תהיה בטוח.

משה גפני: מה זה משנה מה שאני אהיה.

משה גפני: אני רוצה שהקואליציה נוכחית תתפרק.

משה גפני: למען הגילוי הנאות, אני עצמי הנחתי הצעות חוק, חלק אפילו העברתי בקריאה טרומית, לצערי זה לא נמשך כי אז היה יושב-ראש קואליציה חזק, חבר הכנסת אופיר פינס, שעצר את זה באמצע, לא נורא.

משה גפני: אבל עכשיו אני רוצה לדבר לגופו של עניין.

משה גפני: יתרה מכך, היועץ המשפטי לממשלה, תוך כדי הליך הבחירות, רבע שעה לפני שנפתחו הקלפיות, שולח מכתב לחברי הוועדה הבוחרת, שהיא גוף טכני לחלוטין, ואומר להם: הגיעו תלונות נגד אחד המועמדים, שאגב בסופו של דבר הוא נבחר לרב ראשי, ותחליטו האם הוא ראוי או לא ראוי.

משה גפני: זאת התערבות פוליטית בבחירת רב ראשי.

יצחק הרצוג: היתה ישיבת ממשלה אחרת בעניין הזה.

משה גפני: הממשלה מעניינת אותי כמו השלג דאשתקד.

משה גפני: אם היא מעניינת אותך, יבושם לך.

משה גפני: אותי היא לא מעניינת.

רוני בריזון: אותו מעניין רק הבג"ץ.

משה גפני: רק הבג"ץ.

משה גפני: אתה יודע מה?

משה גפני: אני מעדיף את אהרון ברק על פני טומי לפיד.

משה גפני: עולה על הדעת אחרת בכלל?

משה גפני: חברי חבר הכנסת ליצמן כבר הלך לבג"ץ.

משה גפני: יש בג"ץ שני בדרך.

משה גפני: זה לא רלוונטי לענייננו.

משה גפני: בעצם אלה שלושה חוקים: חוק אחד לגבי רבנים ראשיים, חוק אחד לגבי רבני ערים וחוק אחד לגבי נשיא בית הדין הרבני הגדול שהוא ייבחר כמו נשיא בית המשפט העליון ועל זה יש החוק שלי שמונח על שולחן הכנסת.

משה גפני: כל עוד לא אומרים באופן אמיתי שהחוק הזה מנותק מהנושא הפרסונלי, אין זכות לכנסת לחוקק חוק כזה, מדוע?

משה גפני: מכיוון שהמשמעות של העניין הדמוקרטי הוא שמישהו לא מצא חן בעיניו בבחירות שהתקיימו כדת וכדין.

משה גפני: זו מלחמת עולם נגד מועמד מסוים.

משה גפני: לא עזר כלום והוא נבחר.

משה גפני: מכיוון שהם רואים שלא הצליחו בהליך הדמוקרטי הרגיל, הם הולכים באמצעות כפיית חקיקה לשנות את תוצאות הבחירות.

משה גפני: הדבר הזה יהווה תקדים והרס המשטר הדמוקרטי במדינת ישראל.

אופיר פינס-פז: שמנו לב לזה.

אופיר פינס-פז: ההערה הזאת היתה מיותרת.

אופיר פינס-פז: היא נבעה מכל מילה שאמרת עד עכשיו.

משה גפני: אני מכבד את היועץ המשפטי לממשלה.

משה גפני: כשנכנסתי לכנסת לימדו אותי שמותר לחבר כנסת להעביר ביקורת על החלטה או פעולה מסוימת, אפילו של בית המשפט העליון אם היא ביקורת קונסטרוקטיבית.

משה גפני: ההנחיות שהיועץ המשפטי נתן לאולמרט בנושא הפקחים בשבת וההנחיות שהוא נתן לפורז בנושא החמץ בפסח הן הנחיות אמיתיות, משפטיות, רציניות וכו' וכו'.

משה גפני: ההתערבות שלו בעניין הזה באופן לא משפטי בעניין הזה, גם לא נכון, מותר לי לומר זאת.

משה גפני: ואם מישהו מתכוון להגיד לי שאסור לי להעביר ביקורת על היועץ המשפטי לממשלה, שאני מאוד מאוד מכבד אותו, פשוט טועה.

משה גפני: אני מאוד מאוד מכבד את היועץ המשפטי לממשלה.

משה גפני: לכן, יכולה להיות פה פגיעה עצומה, בלתי מתקבלת על הדעת, גם בחקיקה שהיא לא תעבור בסופו של דבר, ואני מעוניין שהיא תעבור, וזה יהיה באמת דבר לא הגון.

משה גפני: אחרי הכפשות, השמצות, בג"צים וכו' מכהנים שני רבנים ראשיים.

משה גפני: זה טוב או לא טוב, זה לא משנה לאף אחד, זה המצב.

משה גפני: את זה צריך לכבד.

משה גפני: זה בסדר.

משה גפני: תלוי מה הממשלה תגיד.

משה גפני: זאת ממשלה שיכולה לקבל החלטות?

משה גפני: ראש ממשלה יכול להגיד בבוקר למתנחלים, לראשי יש"ע: אין ברירה, יצטרכו לפנות התנחלויות, ובערב לומר לשרי הימין: תבנו, אל תדברו.

משה גפני: אני יכול לסמוך עליו מה הוא יעשה עם החוק הזה?

משה גפני: אני לא יכול למכור לו מכונית משומשת.

אופיר פינס-פז: עוד נגמור בסוף עם שלושה רבנים ראשיים.

ניסן סלומינסקי: חבר הכנסת רוני בריזון, בבקשה.

רוני בריזון: אני כאן במצוקה, מפני שקודם כל יש לי התחייבות לאדוני היושב-ראש.

רוני בריזון: חוץ מזה, אני בעניין הזה כמו בפתגם הערבי שבו כשאתה הולך אל הכרם, אתה צריך להחליט אם אתה רוצה לאכול ענבים או להרביץ לשומר.

רוני בריזון: יש לי חצים מלוא האשפה, אבל אני בכל זאת מעדיף לאכול ענבים.

רוני בריזון: תודה רבה.

ניסן סלומינסקי: אם כך, ניתן רק לנציגים הנוספים שנמצאים פה והוזמנו ולא דיברו, לומר את דבריהם.

ניסן סלומינסקי: אני מאוד מבקש לומר את הדברים בקיצור כדי שנוכל להתקדם.

יגאל גידרון: אנחנו נשמח לתקן את מבנה הלשכה, כמו שאמר מנכ"ל הרבנות, רק ליועץ אחד.

משה גפני: כמה יש לרבנים הראשיים?

יגאל גידרון: יש מנהל לשכה, יש מזכירה, יש נהג – יש כמה דברים.

אופיר פינס-פז: מה יש עוד?

יגאל גידרון: כעיקרון רב ראשי בדומה לשר בלי תיק.

יגאל גידרון: אנחנו מדברים על רכיבי השכר, לא כולל שכר הרב הראשי.

ניסן סלומינסקי: שכר של מי?

יגאל גידרון: של לשכת הרב הראשי.

יגאל גידרון: זה 900,000 ועוד 600,000 רכיבי הקניות, שזה כולל החל מהרכב ועד דירה ושאר הדברים שנכללים בזה.

יגאל גידרון: וכמובן שכר הרב הראשי שהוא בין 400,000 ל-500,000 שקל.

יגאל גידרון: הרי הוא דומה לשופט בבית המשפט העליון.

משה גפני: אני רוצה לדעת, כמה עוזרים יש היום בפועל לרב ראשי?

משה גפני: כמה עוזרים יש לשר?

משה גפני: וכמה עוזרים ומתלמדים לנשיא בית המשפט העליון?

יגאל גידרון: יש הבדל בין בפועל לבין מה שמתוקנן.

עודד וינר: בפועל, לרב הראשי יש עוזר אישי אחד.

עודד וינר: אני מוכן לקבל בשתי ידיים את מה שאומר יגאל.

עודד וינר: אני מוכן לוותר כרגע על השוואתו של רב ראשי לשר מלא, שיתנו לנו ארבעה עוזרים כמו לשר בלי תיק.

ניסן סלומינסקי: הדברים שנאמרו על-ידי מנכ"ל הרבנות, עודד וינר, אני מבקש שירשמו אותם אצלנו בנוסף לפרוטוקול כדי לבדוק כשיתוקן החוק, האם יש עניין: א.

ניסן סלומינסקי: לשמור על עצמאות הרב או הרבנים; ב.

ניסן סלומינסקי: למי הרב שייך.

ניסן סלומינסקי: אני מבין שהוא לא שייך לא לפה ולא לפה אלא צריכים לשייך אותו למישהו.

ניסן סלומינסקי: ואם הוא שייך למישהו, הוא צריך לקבל אותם תקנים לאדם שבמעמדו אליו הוא שייך.

יאיר פרץ: אדוני היושב-ראש, האם יש הקבלה בין משרד האוצר לרבנות הראשית?

יאיר פרץ: למה שם יש שני שרי אוצר, אחד אשכנזי ואחד ספרדי, ולמה ברבנות הראשית אי-אפשר לעשות את זה?

אברהם רוזנטל: דבר ראשון, לפני שאני אומר את דבריי, האם הדיון הוא רק על רבנים ראשיים בישראל או גם על רבני עיר?

ניסן סלומינסקי: הצעת החוק השנייה מדברת גם על רבני ערים, ולכן הדיון הוא גם על זה.

אברהם רוזנטל: לגבי נושא של רבנים ראשיים בישראל, אנחנו מסתכלים על זה בעיקר מבחינת התקציבים וההוצאות של הרשויות.

אברהם רוזנטל: כך שהרבנות הראשית זה לא עלינו.

אברהם רוזנטל: אני חושב שאין לנו דעה בנושא.

אברהם רוזנטל: בקטע הרבני, אני לא חושב שיש לנו מה להגיד.

אברהם רוזנטל: אנחנו מציעים שיהיה רב עיר אחד רק בגלל הנושא התקציבי.

אברהם רוזנטל: ברור שהנושא הזה נוגע יותר לתקציבים.

משה גפני: אבל לא להדיח רבנים מכהנים.

אברהם רוזנטל: ודאי שלא.

משה גפני: עמדת השלטון המקומי מאוד חשובה, היא נגד הדחה.

משה גפני: זאת אומרת, מכאן ולהבא.

דב פרימר: מבין ההצעות המונחות על שולחננו, לשכת עורכי הדין דווקא תומכת בניסוח של חבר הכנסת הרב מלכיאור.

דב פרימר: אנחנו רואים חשיבות עליונה בניתוק התפקידים בין הרב הראשי לבין נשיא בית הדין הרבני הגדול, כפי שחבר הכנסת גפני הציע בשעתו.

דב פרימר: לגבי הרטרואקטיביות, לדעתנו יש בעיה משפטית, אבל אנחנו סבורים שאפשר לפתור את הבעיה על-ידי זה שכבר עכשיו מפרידים בין שני התפקידים, כשאחד הרבנים המכהנים ישמש כרב ראשי, ואחד מהרבנים המכהנים ישמש כנשיא של בית הדין הרבני הגדול.

דב פרימר: בזה אין בעיה משפטית של רטרואקטיביות.

דב פרימר: ומשם ואילך יהיה רב ראשי אחד.

משה גפני: ממש לא.

ניסן סלומינסקי: אנחנו שמענו את כולם.

ניסן סלומינסקי: אנחנו נטיל על היועצת המשפטית של הוועדה לקחת את שני החוקים האלה ולהפוך אותם לחוק אחד ולהתייחס גם לכמה הערות שנאמרו פה.

ניסן סלומינסקי: בישיבה הקרובה אנחנו כבר נגיש מסמך אחד משותף.

משה גפני: אני מסתייג מזה.

משה גפני: אני רוצה תשובה לשאלה המרכזית.

ניסן סלומינסקי: זה לא סותר כרגע.

משה גפני: זה סותר ועוד איך.

משה גפני: אחרת אני מנהל מלחמת חורמה נגד החוק.

ניסן סלומינסקי: באיחוד של שני החוקים האלה לא מופיע הנושא של התאריך והזמן.

ניסן סלומינסקי: זה יכול להופיע בהצעת החוק הממשלתית.

ניסן סלומינסקי: כשהצעת החוק הממשלתית תגיע וירצו לאחד את שלוש הצעות החוק, עד אז כבר תהיה לך אינפורמציה אם יש מכתב או אין מכתב וכו'.

משה גפני: אני מציע גם לסיכום, שהוועדה תפנה לממשלה ותאמר שעמדת הוועדה ועמדת המציעים היא שהחקיקה הרטרואקטיבית לא ראויה.

משה גפני: אנחנו בעד איחוד החוקים וכו' ולהתאים את זה לחוק שהממשלה תביא, אבל הכל יחול בקדנציה הזאת.

מרים פרנקל-שור: זה חל כרגע מכאן ואילך.

ניסן סלומינסקי: רבותיי אני רוצה לסכם.

ניסן סלומינסקי: מאחר ובהצעות החוק זה לא מופיע, הדבר הזה לא יופיע בנייר.

ניסן סלומינסקי: תודה רבה לכל המוזמנים ולחברי הכנסת.

ניסן סלומינסקי: ישיבה זו נעולה.